Peter Skaarup (DF), 1999-06-16:
Der skal ikke herske tvivl om, at Dansk Folkeparti er meget glad for, at vi nu er nået frem til den situation, at der er en fred i området, og forhåbentlig varer den fred ved.
Det er så vigtigt, set i lyset af, at der nu er kommet en FN-resolution også, nr. 1244, der meget klart siger, at en række lande nu går ind og vil prøve at sikre, at den fred bliver bevaret, at Danmark selvfølgelig også skal yde sit bidrag til det.
Derfor vil Dansk Folkeparti senere i dag, når vi skal stemme om det danske bidrag, sige ja til at afsende 850 mand til området dernede.
Vi mener, det er utrolig vigtigt, at Danmark også er medvirkende til at opretholde den fred, vi har oplevet nu igennem nogle dage.
Kun på den måde får vi bl.a. de mennesker, der er flygtet på grund af den ulykkelige situation dernede, tilbage, hvor de kommer fra.
Vi kan sikre, at de betingelser, der skal være til stede for, at folk kan vende tilbage, også kommer.
Og det betyder selvfølgelig også, at vi gerne ser, at regeringen på baggrund af det her begynder at overveje at lægge planer for, hvordan man kan hjemsende de 3.000 flygtninge, vi har forpligtet os til fra dansk side, hvordan de kan komme tilbage.
Vi har jo med interesse set på, at Danmark har betalt for oprettelsen af flygtningelejre lokalt i nærområdet, som stort set ikke bliver brugt, og det er selvfølgelig dybt beklageligt, at man fra regeringens og hjælpeorganisationernes side ikke har formået at tilvejebringe nogle lejre, som har været tilstrækkelig interessante for flygtningene at bruge, og derfor synes vi, det nu vil være relevant at overveje fra regeringens side at sikre, at de flygtninge, vi har fået til Danmark, bliver hjulpet lokalt i nærområdet, indtil de kan vende tilbage, når der forhåbentlig er fred i deres eget område.
Vi er selvfølgelig glade for, at der nu er kommet et FN-mandat til det her, altså at der er en resolution 1244, som der er fuld opbakning bag.
Det gør, at det internationale samfund med meget større styrke end tidligere kan stå samlet omkring den indsats, der skal til for at sikre fred i området.
Vi vil naturligvis under udvalgsbehandlingen være interesserede i en afvæbning af UCK.
At UCK bliver afvæbnet,
er klart en vigtig forudsætning for et godt dansk bidrag, som forhåbentlig kan være med til at sikre freden.
Og det bør være sådan, at UCK meget hurtigt bliver afvæbnet, sådan at det sikres, at der ikke kan komme krigshandlinger ud af den situation.
Man skal jo være opmærksom på, at aftalen stadig væk bevarer jugoslavisk suverænitet over Kosovo, og det skal UCK selvfølgelig også rette sig efter, lige så vel som de øvrige parter i konflikten har måttet rette sig efter de aftaler, der er indgået.
Og dér er det altså vigtigt for os, at det sikres, at UCK bliver afvæbnet meget hurtigt, og det kan ikke nytte noget, at der er nogen slingring dér.
Det bør være sådan, at alle parter i konflikten arbejder på at bevare den fred, der nu er skabt.
I det store og hele er vi altså tilhængere af, at UCK meget hurtigt kommer af med de våben, de har nu, og meget hurtigt stopper krigshandlingerne.
Grundlæggende kan vi konkludere, at vi fra Dansk Folkepartis side vil støtte, at det styrkebidrag sendes af sted.
Der er nu en fred, som vi fra dansk side kan være med til at bevare, og derfor skal vi selvfølgelig udnytte den chance også.